

|  |  |
| --- | --- |
| **ДО**  **ЗАМЕСТНИК-МИНИСТЪРА НА ЗЕМЕДЕЛИЕТО И ХРАНИТЕ И РЪКОВОДИТЕЛ НА**  **УПРАВЛЯВАЩИЯ ОРГАН НА**  **ПРСР 2014-2020**  **ТАНЯ ГЕОРГИЕВА** | **ОДОБРИЛ:** |

**Д О К Л А Д**

**от Елена Иванова – Директор на дирекция „Развитие на селските райони“**

|  |  |
| --- | --- |
| **ОТНОСНО:** | *Насоки за кандидатстване по процедура чрез подбор № BG06RDNP001-4.017 по подмярка 4.1 „Инвестиции в земеделски стопанства“ от мярка 4 „Инвестиции в материални активи“ от Програма за развитие на селските райони за периода 2014-2020 година.* |

**УВАЖАЕМА ГОСПОЖО ЗАМЕСТНИК-МИНИСТЪР,**

На основание чл. 26, ал. 1 от Закона за управление на средствата от Европейските фондове при споделено управление (ЗУСЕФСУ), Ви представям за одобряване заповед за утвърждаване на Насоки за кандидатстване по процедура чрез подбор № BG06RDNP001-4.017 „Целеви прием за проектни предложения за повишаване на ефективността при потреблението на вода в селското стопанство“ по подмярка 4.1 „Инвестиции в земеделски стопанства“ от мярка 4 „Инвестиции в материални активи“ от Програма за развитие на селските райони за периода 2014-2020 година (ПРСР).

Програмата за развитие на селските райони е основния стратегически документ за прилагане на Втори стълб на Общата селскостопанска политика (ОСП) в България за периода 2014-2020 г. Като инструмент на Втори стълб, ПРСР е насочена към постигане на трите основни цели на ОСП, а именно:

* *Повишаване на конкурентоспособността и балансирано развитие на селското и горското стопанство и преработваща промишленост;*
* *Опазване на екосистемите и устойчиво управление, използване на природните ресурси в земеделието, горското стопанство и хранителната промишленост, предотвратяване на климатичните промени и приспособяване към тях;*
* *Социално-икономическо развитие на селските райони, осигуряващо нови работни места, намаляване на бедността, социално включване и по-добро качество на живот.*

Настоящата процедура по Подмярка 4.1 „Инвестиции в земеделски стопанства“ от мярка 4 „Инвестиции в материални активи“ има за цел повишаване конкурентоспособността на земеделието в Република България чрез опазване на компонентите на околната среда, изразено в повишаване на ефективността при потреблението на вода в селското стопанство.

В резултат на осигурената подкрепа по процедурата се очаква да се реализират проекти, които чрез по-доброто управление на ползването на вода в стопанствата да допринесат за подобряване на цялостната дейност на земеделските стопанства.

Подмярката допринася за постигане на Приоритет № 5 „Насърчаване на ефективното използване на ресурсите и подпомагане на прехода към нисковъглеродна и устойчива на изменението на климата икономика в селското стопанство, сектора на храните и горското стопанство“ и по конкретно:

- Област с поставен акцент 5А „Повишаване на ефективността при потреблението на вода в селското стопанство“.

В чл. 9б, т. 2 от Закона за подпомагане на земеделските производители е предвидено производството по подмярка 4.1 „Инвестиции в земеделски стопанства“ да се провежда посредством Информационната система за управление и наблюдение на средствата от Европейските структурни и инвестиционни фондове (ИСУН) и по реда на Закона за управление на средствата от европейските фондове при споделено управление (ЗУСЕФСУ).

Съгласно чл. 26, ал. 1 от ЗУСЕФСУ, ръководителят на управляващия орган на програмата утвърждава за всяка процедура насоки и/или друг документ, определящи условията за кандидатстване и условията за изпълнение на одобрените проекти.

В проекта на Насоки се уреждат условията за кандидатстване за предоставяне на безвъзмездна финансова помощ и условията за изпълнение на проектни предложения по подмярка 4.1 „Инвестиции в земеделски стопанства“ от Програмата за развитие на селските райони за периода 2014 - 2020 г.

В проекта на насоки са посочени допустимите за подпомагане кандидати, допустимите за подпомагане дейности, размерът на финансовата помощ, условията за допустимост към проектите и критериите за подбор.

1. **Обхват**

Проектните предложения по подмярката се изпълняват на цялата територия на Република България.

1. **Цел**

Подпомагат се проектни предложения, които водят до подобряване на цялостната дейност на земеделското стопанство чрез опазване на компонентите на околната среда, изразено в повишаване на ефективността при потреблението на вода в селското стопанство.

1. **Допустими кандидати**

а) земеделски стопани, регистрирани по реда на Наредба № 3 от 1999 г. за създаване и поддържане на регистър на земеделските стопани без прекъсване през последните 36 месеца към датата на подаване на проектното предложение;

б) признати групи или организации на производители за колективни инвестиции.

1. **Финансови параметри**

Общият размер на безвъзмездната финансова помощ по процедурата е в размер на 97 790 000,00 лева.

Минималният размер на общите допустими разходи за едно проектно предложение, представено от един кандидат, е 29 337 лв.

Максималният размер на допустимите разходи за едно проектно предложение, представено от един кандидат, е 880 110 лв.

Финансовата помощ за одобрени проектни предложения е в размер до 50 на сто от общия размер на допустимите за финансово подпомагане разходи.

Бюджета по процедурата обхваща финансови средства от ЕЗФРСР и национално съфинансиране.

1. **Приоритет**

Приоритет, посредством критериите за подбор на проектни предложения по процедурата, се предоставя за:

* Проектни предложения с инвестиции и дейности, насочени в сектор "Плодове и зеленчуци", и/или сектор "Животновъдство", и/или сектор "Етеричномаслени и медицински култури";
* Проектни предложения, представени от кандидати, които не са одобрени за подпомагане по подмярка 4.1 „Инвестиции в земеделски стопанства“ от ПРСР 2014-2020;
* Проектни предложения, представени от кандидати до 40 години включително;
* Проектни предложения, представени от кандидати с история като земеделски стопанин;
* Кандидати със средноаритметичен размер на оперативната печалба, от последните три години, по-голям от общата стойност на разходите по проектното предложение;
* Кандидати със средноаритметичен размер на приходите от продажби, от последните три години, по-голям от общата стойност на разходите по проектното предложение;
* Проектни предложения, подадени от групи/организации на производители на селскостопански продукти;
* Проектни предложения с инвестиции и дейности в напоителни системи за напояване при отглеждане на царевица;
* Проектни предложения на кандидати, които са производители на биологични продукти

Критериите за подбор на проектните предложения и мотивите за тяхното определяне са представени и предварително обсъдени с неправителствени организации на среща, проведена на 27 март 2024 г. Същите са представени и одобрени на трето заседание на Комитета по наблюдение на Стратегическия план за развитие на земеделието и селските райони 2023-2027 г. (който изпълнява функциите и на Комитет за наблюдение на ПРСР 2014-2020), проведено на 5 април 2024 г.

Условията на проекта на насоки се основават на подмярка 4.1 „Инвестиции в земеделски стопанства“ от мярка 4 „Инвестиции в материални активи“ от Програмата за развитие на селските райони за периода 2014 - 2020 г. и на разпоредбите на правото на ЕС.

В проекта на насоки са включени и условия, гарантиращи предоставяне на финансова помощ за обосновани разходи, и минимизиращи риска от създаване на изкуствени условия за заобикаляне на правилата.

Част от финансовите условия са основани на промени по подмярката, одобрени в рамките на трето заседание на Комитета по наблюдение на Стратегическия план за развитие на земеделието и селските райони 2023-2027 г., проведено на 5 април 2024 г. Изменението на Програмата за развитие на селските райони е изпратено на Европейската комисия на 30 май 2024 г. Предложеното изменение, съгласно условията на чл. 65, параграф 9 от Регламент (ЕС) №1303/2013 г. на Европейския парламент и на Съвета от 17.12.2013 г., може да се прилага от датата на подаване на искането за изменение до Комисията. На базата на горепосоченото условията са включени в Насоките за кандидатстване.

Проектът на насоки е обсъден с представители на заинтересованите браншови организации на работна група, проведена на 31 май 2024 г.

Проектът на насоки бе публикуван на електронната страница на Министерството на земеделието и храните и в Информационната система за управление и наблюдение на средствата от Европейските структурни и инвестиционни фондове (ИСУН 2020)за писмени възражения и предложения в съответствие с чл. 26, ал. 4 от ЗУСЕФСУ.

Към настоящия доклад е приложена Справка за отразяване на постъпилите предложения от общественото обсъждане на проект на Заповед за утвърждаване на Насоки за кандидатстване и проекта на доклад към нея. Направените целесъобразни бележки и предложения са отразени.

В хода на преговорния процес със службите на Европейската комисия по изпратеното за одобрение 17-то изменение на ПРСР, включващо пренасочване на средства към бюджета на подмярка 4.1 с цел обявяване на целевия прием за повишаване на ефективността при потреблението на вода в земеделските стопанства, беше получен коментар, че предложените за финансиране в рамките на приема инвестиции в разширяване на напояваните площи не се считат за благоприятни за околната среда, а и липсата на актуализирани Планове за управление на речните басейни създава редица проблеми предвид посоченото в тях състояние на водните тела. След допълнително проведена комуникация и обменена кореспонденция с ЕК, защитаваща допустимостта на посочените по-горе инвестиции, УО следва да се съобрази с изразените от представителите на ЕК препоръки за ограничаване на обхвата на целевия прием.

В тази връзка, в насоките за кандидатстване е ограничен обхвата на прилагане на подмярката, като допустими са инвестиции в съществуващи напоителни инсталации или в елемент от напоителната инфраструктура само в рамките на напояваните площи. В рамките на целевия прием няма да бъдат допустими инвестиции, водещи до нетно увеличение на напояваната площ. Включено е изискване максималният размер на съоръжения за съхраняване на вода да не надвишава 1 млн. куб. м. Добавено е условие за недопустимост на проектно предложение, което включва само доставка и монтаж на съоръжения за съхраняване на вода. За да бъде допустимо такова съоръжение, то следва да е част от напоителна система, включена в проекта.

**УВАЖАЕМА ГОСПОЖО ЗАМЕСТНИК-МИНИСТЪР,**

Във връзка с гореизложеното и на основание чл. 26, ал. 1 от ЗУСЕФСУ предлагам да издадете заповед за утвърждаване на Насоки за кандидатстване по процедура чрез подбор подбор № BG06RDNP001-4.017 „Целеви прием за проектни предложения за повишаване на ефективността при потреблението на вода в селското стопанство“ по подмярка 4.1 „Инвестиции в земеделски стопанства“ от мярка 4 „Инвестиции в материални активи“ от Програмата за развитие на селските райони за периода 2014 - 2020 г.

**Приложение:** Справка за отразяване на постъпилите предложения от общественото обсъждане на проект на Заповед за утвърждаване на Насоки за кандидатстване и проекта на доклад към нея.

С уважение,

